**Alexis Tsipras** (en grego Αλέξης Τσίπρας), nado en Atenas o 28 de xullo de 1974, é un político grego e membro do seu Parlamento, líder da Coalición da Esquerda Radical (SYRIZA) e presidente de Synaspismos (SYN), partido político que forma parte de dita coalición. Tras o seu grupo SYRIZA gañar as eleccións gregas do 25 de xaneiro do 2015 e logo de pactar coa formación ANEL converteuse en primeiro ministro do país heleno, ata a convocatoria de eleccións anticipadas o 27 de agosto de 2015.

Traxectoria
-----------

Estudou enxeñaría civil na Universidade Técnica Nacional de Atenas. Tras diplomarse en 2000, iniciou uns estudos sobre planificación territorial no marco dun programa interdepartamental da súa universidade, como tamén empezou a traballar como enxeñeiro civil no sector da construción.

Afiliouse ás Xuventudes Comunistas a finais dos anos 80. A comezos dos anos 90, mentres era alumno no Liceo de Ambelokipi, foi moi activo politicamente na rebelión dos alumnos de instituto contra unha lei controvertida do Ministro de Educación e Asuntos Relixiosos daquela época, Vasilis Kontogiannopoulos. Converteuse rapidamente en membro influente do movemento contestatario tras a súa participación nunha entrevista en televisión coa xornalista Anna Panagiotarea.

Como estudante da Universidade uniuse ás filas do movemento de renovación da esquerda e foi membro do Consello Executivo da Unión da Facultade de Enxeñaría Civil de Atenas e tamén foi representante dos estudantes no Claustro Universitario. Foi elixido membro do Consello Central da Unión Nacional de Estudantes de Grecia (EFEE) durante o período 1995-1997.

En 1999 foi elixido secretario da Xuventude de Synaspismos, cargo que ocupou até o 3º congreso da organización en marzo de 2003. Como secretario das Xuventudes de Synaspismos tomou parte activa no proceso de creación do Foro Social Grego e asistiu a todas as marchas e protestas internacionais contra a globalización neoliberal. No 4º congreso de Synaspismos en decembro de 2004, foi elixido membro do comité central do partido político, onde foi responsable das cuestións de educación e xuventude.

Nas eleccións de 2006 foi candidato a alcalde de Atenas, co apoio de Synaspismos e as forzas aliadas de SYRIZA. Encabezou a lista *Ανοιχτή Πόλη* (Cidade Aberta), quedando terceiro despois dos candidatos de Nova Democracia e PASOK cun apoio do 10,5% e catro concelleiros. Foi elixido para o cargo de presidente de Synaspismos durante o 5º Congreso do Partido en febreiro de 2008. Foi elixido membro do Parlamento nas eleccións nacionais en 2009 e desde entón dirixiu o grupo parlamentario SYRIZA.

Notas
-----

1. ↑  "Synaspismos Alexis Tsipras". Arquivado dende o orixinal o 12 de xuño de 2011. Consultado o 9 de maio de 2012.
2. ↑  "Alexis Tsipras to head SYRIZA Parliamentary group". Arquivado dende o orixinal o 17 de xullo de 2011. Consultado o 22 de decembro de 2012.
3. ↑  D.A. "Syriza gobernará cunha excisión de Nova Democracia contraria ao memorando da UE". Arquivado dende o orixinal o 15/02/2016. Consultado o 26/01/2015.

Véxase tamén
------------

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Alexis Tsipras Modificar a ligazón no Wikidata*** |

* Biografía oficial en Synaspismos *(en grego)*
* Movemento local Ανοιχτή Πόλη (Cidade Aberta) *(en grego)*

|  |  |
| --- | --- |
| Control de autoridades | 
* Wd: Q312015
* WorldCat
* VIAF: 86203747
* BNF: 170760001
* BRE: 5867247
* EBID: ID
* FAST: 1987081
* GEC: 21621523
* GND: 138054738
* ICCU: RAVV679798
* IMDb: nm5053464
* ISNI: 0000000058987785
* LCCN: no2009205972
* Munzinger: 00000029180
* NLG: 327990
* PTBNP: 1606740
* SUDOC: 172249724
* TMDb: 1441303
* Treccani: alexis-tsipras
* WikiTree: Τσίπρας-1

 |